Det nyopstartede forskningsprojekt, NordStart, skal være med til at få flere hjertestartere til det nordjyske. Formålet er at opsætte de 280 nye hjertestartere mere strategisk, og til det udvikler et forskningsteam fra Canada og Danmark en avanceret computeralgoritme, som udvælger de bedste steder til at placere hjertestarterne. - Det er sådan, at hjertestartere altid er gode, uanset hvor de er, men hvis vi skal have en hjertestarter til rådighed så mange steder som muligt, så burde vi lave en systematik i, hvor vi hænger dem op, siger Anne Kaltoft, som er administrerende direktør i Hjerteforeningen. Tirsdag blev den første så sat op på Circle K i Sæby. - Det er et rigtig godt sted. Lige heromme bagved ligger et rigtig stort boligområde, hvor der bor mange. Det er centralt beliggende, og det er nemt at køre hertil, siger Merethe Gaardbo, som er en del af den lokale Hjerteforening i Sæby. I to år har hun ventet på, at projektet skulle starte, og i dag kunne hun så endelig se den første af mange sat op. Stort behov Bag projektet har Hjerteforeningen, Melsen Fonden og Region Nordjylland arbejdet sammen for at gøre Nordjylland til den første region, som arbejder med projektet. Den økonomiske del har Melsen Fonden taget sig af med en donation på en tocifret million. Pengene skal udover hjertestarterne gå til at uddanne lokale borgere i genoplivning, så flere kan være med til at redde liv. For hvis algoritmen fungerer som planlagt, så skal den kunne udpege områder, hvor der er størst behov for hurtig adgang. - Vi ved også, at hvis man kan hente en hjertestarter og få den bragt i anvendelse indenfor kort tid, så gør det en afgørende forskel. Så er det faktisk en ud af tre hjertestop, der ender med, at man overlever, siger Anne Kaltoft. "Stort og dejligt!" Det er da heller ikke så lang tid siden, at Merethe Gaardbo selv stod og havde brug for en hjertestarter, da alarmen pludselig lød. Derfor er hun også rigtig glad for, at projektet nu endelig er skudt i gang, og den første er sat op. - Det er rigtig stort og dejligt, at vi nu kommer i gang og får sat hjertestartere op over den næste periode, siger hun og fortsætter: - Det er ikke så mange dage siden, at jeg sammen med en anden fra lokalforeningen var ude for at lave aftaler om at sætte hjertestartere op. Mens vi gør det, bliver vi ringet op omkring, at der er et hjertestop, og så er det jo dejligt, at man hurtigt kan tage en hjertestarter og køre til stedet. De næste par år vil de nu resterende 279 hjertestartere blive placeret rundt i Nordjylland, og hvis projektet er en succes, så håber Anne Kaltoft, at resten af Danmark og måske verdenen også kan få glæde af algoritmen. - Vi håber faktisk, at vi kan få viden om algoritmen, som også kan bruges andre steder end Nordjylland, hvilket jeg faktisk tror, at den vil kunne, siger Anne Kaltoft.

Opsummering:
280 nye hjertestartere er på vej til Nordjylland. Men hvor, det bliver afgjort af en algoritme. Tirsdag kom den første på plads.